RML บวกเกือบ 6% รับข่าวลือร่วมลงทุนพันธมิตร โบรกฯ เตือนระมัดระวังการลงทุน
RML บวกเกือบ 6% รับข่าวลือร่วมลงทุนพันธมิตร ล่าสุด เวลา 10.30 น. อยู่ที่ 1.51 บ. บวก 0.08 บ. หรือ 5.59% มูลค่าซื้อขาย 136 ลบ. ด้าน บล.โกลเบล็ก แนะ ขายทำกำไร พร้อมเตือนให้ลงทุนอย่างระมัดระวัง
8 ก.ค. 2559

ผู้สื่อข่าวรายงานว่าราคาหุ้น บริษัท ไรมอน แลนด์ จำกัด (มหาชน) หรือ RML ณ เวลา 10.30 น. อยู่ที่ระดับ 1.51 บาท บวก 0.08 บาท หรือ 5.59% สูงสุด 1.54 บาท ต่ำสุด 1.44 บาท ด้วยมูลค่าซื้อขาย 136 ล้านบาท ขณะที่ดัชนีตลาดหุ้นไทยโดยรวมลบ 0.14%

โดยราคาหุ้นปรับตัวขึ้นแรงหลังจากที่หนังสือพิมพ์เช้านี้ระบุว่า มีทุนใหญ่อสังหาอังกฤษเจอพิษ Brexit อาจมาร่วมลงทุนกับ RML ผุดอสังหา-โรงแรมโกยเงิน ทำให้มีการเข้ามาซื้อเก็งกำไร
ด้าน บล.โกลเบล็ก ระบุในบทวิเคราะห์วันนี้ (8 ก.ค.) แนะ “ขายทำกำไร” RML และลงทุนอย่างระมัดระวัง โดยคาดรายได้ปีนี้ราว 5,051 ล้านบาทใกล้เคียงกับปี 58 และประมาณการกำไรสุทธิปี 59 ลดลง 7% จากปี 58 เหลือ 839 ล้านบาท เนื่องจากสมมติฐานอัตรากำไรขั้นต้นที่ต่ำกว่าปีก่อน
ทั้งนี้ กำไรในช่วงไตรมาส 2/59 มีแนวโน้มเพิ่มขึ้นจากไตรมาส 1/59 เนื่องจากได้รับผลดีจากมาตรการกระตุ้นอสังหาริมทรัพย์ที่สิ้นสุดปลายเดือน เม.ย.